Polisie verras 'rowers'; een doodgeskiet | Maroela Media
Polisie verras 'rowers'; een doodgeskiet
'n Rower is Maandag in die vroeë oggendure tydens 'n inbraak by 'n verkeerskantoor in KwaMahlanga, Mpumalanga, doodgeskiet en tien ander verdagtes is in hegtenis geneem.
Brig. Vishnu Naidoo, woordvoerder van die polisie, het gesê die polisie het omstreeks 01:30 inligting ontvang dat 'n inbraak by die Thembisile Hani-verkeerskantoor aan die gang is en het onmiddellik op die perseel toegeslaan.
"Met die polisie se aankoms by die kantoor het hulle 'n groep mans gesien wat besig was om die gebou te verlaat nadat hulle na bewering pas by die kantoor ingebreek het. Hulle het 'n kluis met 'n slypmasjien oopforseer," het Naidoo gesê. "Die verdagtes het op die polisiebeamptes losgebrand en die polisie het teruggeskiet. Een van die verdagtes is doodgeskiet, terwyl 'n tweede een gewond is."
Naidoo het gesê die polisie het nege ander verdagtes, tussen die ouderdomme van 32 en 46 jaar, in hegtenis geneem. Die gewonde verdagte is onder polisiebewaking na 'n hospitaal geneem. Daar is op drie 9 mm-pistole en verskeie toerusting wat tydens die inbraak gebruik is, beslag gelê.
"Daar is ook op 'n Toyota Conquest, 'n Mitsubishi Colt-bakkie en VW Citi Golf beslag gelê wat vermoedelik deur die verdagtes gebruik is," het Naidoo gesê.
Die verdagtes sal binnekort in die hof verskyn op aanklagte van poging tot moord, die onwettige besit van vuurwapens en ammunisie, huisbraak, diefstal en opsetlike saakbeskadiging.